## El Consell aprova un conveni entre Labora i la Fundació per al Desenrotllament i la Innovació de la Comunitat Valenciana per a la requalificació del personal d’automoció

*** L’objectiu del conveni és impulsar la transformació i modernització del teixit productiu valencià mitjançant la millora i requalificació del capital humà del sector de l’automoció
* La Generalitat, a través de Labora, finançarà amb dos milions d’euros esta subvenció**

El Consell ha aprovat un conveni de col·laboració entre Labora, Servici Valencià d’Ocupació i Formació, i la Fundació per al Desenrotllament i la Innovació de la Comunitat Valenciana per a la requalificació del personal treballador del sector de l’automoció.

L’objecte del conveni és impulsar la transformació i modernització del teixit productiu valencià mitjançant la millora i requalificació del capital humà del sector de l’automoció, a través d’actuacions de formació avançada, transferència de coneixement, innovació tecnològica, digitalització i indústria 4.0, en coordinació amb universitats, centres d’investigació i agents del sistema productiu.

La Generalitat, a través de Labora, finançarà amb dos milions d’euros esta subvenció que no implica contraprestació per a l’Administració ni prestació de servicis, és compatible amb la normativa europea de competència i queda exclosa del sistema de formació professional per a l’ocupació.

Cal recordar que el mecanisme RED obliga les empreses acollides a comprometre’s a la requalificació de la seua plantilla. Així, el RED possibilita que els treballadors puguen rebre una prestació econòmica mentres reben una formació que els permeta estar preparats per a la producció dels nous motors. Això implica la implementació de plans formatius orientats a capacitar el personal en l’ús de noves tecnologies i processos associats a la mobilitat elèctrica i la fabricació de vehicles híbrids i elèctrics.

Esta subvenció s’emmarca en el compromís de la Generalitat amb un sector, el de l’automòbil, que representa un 8 % del PIB de la Comunitat Valenciana i proporciona ocupació directa a unes 30.000 persones, la qual cosa suposa al voltant del 6 % de la població activa de la Comunitat Valenciana.

En este sentit, el Consell va crear un grup de treball amb tots els actors implicats en esta indústria per a treballar en mesures correctores i de suport tendents a mantindre el talent i el parc de proveïdors en el nostre territori.

A més, la Generalitat va aprovar ajudes dotades amb 35,2 milions d’euros per a complementar les prestacions dels treballadors que estiguen davall el mecanisme RED activat per al sector de l’automoció de la Comunitat Valenciana. Així, a través de Labora, es concediran estes ajudes de manera directa al personal afectat del sector de l’automoció a conseqüència de la suspensió dels seus contractes durant dos anys per les necessitats de transformació.

Fecha: 26/12/2025